SL Uradni list Evropske unije L 222/4

IZVEDBENA UREDBA KOMISIJE (EU) 2016/1380

z dne 16. avgusta 2016

o odstopanju od člena 55(2)(a) Delegirane Uredbe (EU) 2015/2446 glede pravil o poreklu, ki veljajo za regionalno kumulacijo, za tuna s poreklom iz Ekvadorja

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 64(6) in člena 66(b) Uredbe;

ob upoštevanju naslednjega:

(1) Z Uredbo (EU) 1384/2014 Evropskega parlamenta in Sveta (2) je Unija Ekvadorju odobrila tarifne preferenciale od 1. januarja 2015 do 31. decembra 2016 kot vmesno recipročno ureditev za preprečitev nepotrebnih motenj v trgovini med Unijo in Ekvadorjem, potem ko je 12. decembra 2014 parafirala Protokol o pristopu Ekvadorja k Trgovinskemu sporazumu med Evropsko unijo in njenimi državami članicami na eni strani ter Kolumbijo in Perujem na drugi strani (3).

(2) Za namene preferencialov, odobrenih z Uredbo (EU) 1384/2014, se uporabljajo pravila o poreklu iz dela I, naslova IV, poglavja 2, oddelka 1 Uredbe Komisije (EGS) št. 2454/93 (4), vključno s pravili, ki zadevajo regionalno kumulacijo porekla znotraj skupine držav, vključno z Bolivijo, Kolumbijo, Kostariko, Ekvadorjem, Salvadorjem, Gvatemalo, Hondurasom, Nikaragvo, Panamo, Perujem in Venezuelo. Od 1. januarja 2014 se regionalna kumulacija lahko uporablja samo znotraj iste regionalne skupine za države, ki so v času izvoza v Unijo upravičenke Splošnega sistema preferencialov (SSP) v skladu z Uredbo (EU) 978/2012 Evropskega parlamenta in Sveta (5).

(3) Uredba (EGS) 2454/93 je bila razveljavljena z začetkom veljavnosti 1. maja 2016, pravila o poreklu, ki se uporabljajo za namene tarifnih preferencialov, odobrenih za blago s poreklom iz Ekvadorja, so od tega dne naprej določena v naslovu II, poglavju 2, oddelku 2, pododdelkih 2 in 3 Delegirane uredbe (EU) 2015/2446 (6) ter naslovu II, poglavju 2, oddelku 2, pododdelkih od 2 do 9 Izvedbene uredbe (EU) 2015/2447 (7). Delegirana Uredba (EU) 2015/2446 določa enaka pravila o kumulaciji kot Uredba (EGS) št. 2454/93.

(4) Od 1. januarja 2016 so Kolumbija, Peru, Kostarika, Salvador, Gvatemala, Honduras, Nikaragva in Panama, vključene v isto regionalno skupino kot Ekvador, in niso več države upravičenke do SSP. Zato od 1. januarja 2016 pripravljenih ali konzerviranih tunov in črtastih tunov, razvrščenih pod tarifno podštevilko 1604 14 harmoniziranega sistema poimenovanj in šifrirskih oznak blaga (HS), ter pripravljenih ali konzerviranih tunov, črtastih tunov in drugih rib iz rodu Euthynnus iz tarifne podštevilke 1604 20 70 kombinirane nomenklature (CN) ni več mogoče šteti za izdelke s poreklom iz Ekvadorja na podlagi regionalne kumulacije z navedenimi državami za namene tarifnih preferencialov, odobrenih z Uredbo (EU) 1384/2014.

(5) Ekvador je 4. aprila 2016 vložil zahtevo za odstopanje od pravil o preferencialnem poreklu, tako da lahko ekvadorska ribiška predelovalna industrija, za namene določitve porekla pripravljenih ali konzerviranih tunov in črtastih tunov, razvrščenih pod tarifno podštevilko HS 1604 14, ter pripravljenih ali konzerviranih tunov, črtastih tunov in drugih rib iz rodu Euthynnus iz tarifne podštevilke 1604 20 70, surovine s poreklom iz Kolumbije, Peruja, Kostarike, Salvadorja, Gvatemale, Hondurasa, Nikaragve in Paname šteje kot surovine s poreklom iz Ekvadorja na podlagi regionalne kumulacije. Ekvador je zaprosil za odstopanje od 1. januarja 2016 naprej. Informacije za dopolnitev te prvotne zahteve so bile predložene 30. junija 2016.

(6) V svoji zahtevi po odstopanju je Ekvador obrazložil, da velike količine surovega tuna za proizvodnjo pripravljenih in konzerviranih tunov, ki jih Ekvador izvaža v Unijo, prihajajo iz držav Srednje Amerike in andskih držav. Brez možnosti za kumulacijo z navedenimi državami v isti regionalni skupini bi se ekvadorski izvoz pripravljenih in konzerviranih tunov s poreklom v Unijo zmanjšal za 30 %.

(7) Medtem je 16. aprila 2016 obalno območje Ekvadorja prizadel potres jakostne stopnje 7,8. Provinca Manabí in območje okrog mesta Manta, kjer deluje večina ekvadorskega ribiškega sektorja, sta bila močno prizadeta. Poročalo se je tudi o veliki materialni škodi, med drugim tudi na ključni infrastrukturi, kar je še poslabšalo stanje ribiško predelovalne industrije v Ekvadorju.

(8) Glede na okoliščine bi moral biti Ekvador zaradi razlogov, ki jih je navedel v zahtevku, in nadaljnjih negativnih posledic potresa na ribiško predelovalno industrijo upravičen do začasnega odstopanja od zahteve iz člena 55(2)(a) Delegirane Uredbe (EU) 2015/2446 v skladu s točko (a) drugega pododstavka člena 64(6) Uredbe (EU) 952/2013. Zato bi bilo treba surovine s poreklom iz Kolumbije, Peruja, Kostarike, Salvadorja, Gvatemale, Hondurasa, Nikaragve in Paname, ki se uporabljajo za proizvodnjo pripravljenih in konzerviranih tunov in črtastih tunov, razvrščenih pod tarifno podštevilko HS 1604 14, ter pripravljenih ali konzerviranih tunov, črtastih tunov in drugih rib iz rodu Euthynnus iz tarifne podštevilke KN 1604 20 70 obravnavati kot surovine s poreklom iz Ekvadorja, če so izpolnjeni nekateri pogoji.

(9) Da bi preprečili motnje v trgovini in olajšali doseganje ciljev tarifnih preferencialov, odobrenih Ekvadorju v skladu z Uredbo (EU) 1384/2014, bi moralo začasno odstopanje zajemati obdobje od 1. januarja 2016 do 31. decembra 2016.

(10) Za surovine s poreklom iz Kolumbije, Peruja, Kostarike, Salvadorja, Gvatemale, Hondurasa, Nikaragve in Paname se lahko za namene kumulacije kot dokazilo o poreklu uporabi tudi dokazilo o poreklu, kot je določeno v Trgovinskemu sporazumu med Evropsko unijo in njenimi državami članicami na eni strani ter Kolumbijo in Perujem na drugi strani oziroma Sporazumu o pridružitvi med Evropsko unijo in njenimi državami članicami na eni strani ter Srednjo Ameriko na drugi strani (8).

(11) Za zagotovitev ukrepov, ki so potrebni, da se kumulacija s Kolumbijo, Perujem, Kostariko, Salvadorjem, Gvatemalo, Hondurasom, Nikaragvo in Panamo izvaja pravilno, bi moral Ekvador zagotoviti, da ima ukrepe na področju upravnega sodelovanja.

(12) Da bi omogočili učinkovito spremljanje izvajanja odstopanja, bi morali ekvadorski organi ob koncu uporabe odstopanja Komisiji sporočili podrobnosti o potrdilih o poreklu (obrazec A), ki so bila izdana v okviru odstopanja.

(13) V izogib nadaljnjim zamudam pri izvajanju odstopanja, bi morala ta uredba začeti veljati čim prej.

(14) Ukrepi iz te uredbe so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

1. Za namene kumulacije iz člena 86(1)(b) Uredbe (EGS) 2454/93 in z odstopanjem od člena 86(2)(a) navedene uredbe lahko Ekvador v obdobju od 1. januarja 2016 do 30. aprila 2016 uporablja surovine s poreklom iz Kolumbije, Peruja, Kostarike, Salvadorja, Gvatemale, Hondurasa, Nikaragve ali Paname za proizvodnjo pripravljenih ali konzerviranih tunov in črtastih tunov, razvrščenih pod tarifno podštevilko HS 1604 14, ter pripravljenih ali konzerviranih tunov, črtastih tunov in drugih rib iz rodu Euthynnus iz tarifne podštevilke KN 1604 20 70.

Dokazilo o poreklu za proizvode iz prvega pododstavka se pripravi v skladu s členom 97l Uredbe (EGS) 2454/93.

2. Za namene kumulacije iz člena 55(1)(b) Delegirane uredbe (EU) 2015/2446 in z odstopanjem od člena 55(2)(a) te uredbe lahko Ekvador v obdobju od 1. maja 2016 do 31. decembra 2016 uporablja surovine s poreklom iz Kolumbije, Peruja, Kostarike, Salvadorja, Gvatemale, Hondurasa, Nikaragve ali Paname za proizvodnjo pripravljenih ali konzerviranih tunov in črtastih tunov, razvrščenih pod tarifno podštevilko HS 1604 14, ter pripravljenih ali konzerviranih tunov, črtastih tunov in drugih rib iz rodu Euthynnus iz tarifne podštevilke KN 1604 20 70.

Dokazilo o poreklu za proizvode iz prvega pododstavka se pripravi v skladu z določbami člena 76 Izvedbene uredbe (EGS) 2015/2447.

3. Pristojni organi Ekvadorja, ki morajo izdati potrdilo o poreklu (obrazec A) za proizvode iz odstavkov 1 in 2, se lahko pri tem zanašajo tudi na potrdilo o gibanju (EUR 1), ki ga izdajo pristojni organi Kolumbije, Peruja, Kostarike, Salvadorja, Gvatemale, Hondurasa, Nikaragve ali Paname v skladu z določbami Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani oziroma Sporazuma o pridružitvi med Evropsko unijo in njenimi državami članicami na eni strani ter Srednjo Ameriko na drugi strani.

4. Ekvador zagotovi, da so na voljo ukrepi na področju upravnega sodelovanja, potrebni za uporabo kumulacije s Kolumbijo, Perujem, Kostariko, Salvadorjem, Gvatemalo, Hondurasom, Nikaragvo ali Panamo.

5. Sklicevanje na posebne okoliščine iz člena 74(2)(a) Izvedbene uredbe (EU) 2015/2447 se šteje za upravičeno za proizvode iz odstavkov 1 in 2, za katere potrdilo o poreklu (obrazec A) ni bilo izdano v času izvoza.

Člen 2

Pristojni organi Ekvadorja Komisiji do 31. januarja 2017 predložijo izjavo o količinah in vrednostih, za katere so bila izdana potrdila o poreklu (obrazec A) za namene odstopanja iz odstavkov 1 in 2 člena 1, ter serijske številke teh potrdil.

Člen 3

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. avgusta 2016 Za Komisijo Predsednik Jean-Claude JUNCKER

(1) UL L 269, 10.10.2013, str. 1.

(2) Uredba (EU) 1384/2014 Evropskega parlamenta in Sveta z dne 18. decembra 2014 o tarifni obravnavi za uvoz blaga s poreklom iz Ekvadorja (UL L 372, 30.12.2014, str. 5).

(3) UL L 354, 21.12.2012, str. 3.

(4) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).

(5) Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (UL L 303, 31.10.2012, str. 1).

(6) Delegirana uredba Komisije (EU) 2015/2446 z dne 28. julija 2015 o dopolnitvi Uredbe (EU) št. 952/2013 Evropskega parlamenta in Sveta o podrobnih pravilih v zvezi z nekaterimi določbami carinskega zakonika Unije (UL L 343, 29.12.2015, str. 1).

(7) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku (UL L 343, 29.12.2015, str. 558).

(8) UL L 346, 15.12.2012, str. 3.